text: Milliard-overskud i Sydbank trods indtjeningsfald
  20 februar 2018 kl. 07.38
  Sydbank havde i seneste regnskabsår et overskud på knap to mia. kr., hvilket er bankens bedste resultat i fem år.
  Det har på bundlinjen været et godt 2017 for Sydbank med hovedsæde i Aabenraa.
  Tilbageførsler af nedskrivninger er med til at sikre et resultat før skat på 1.956 millioner kroner i Sydbank i 2017 mod 1.869 millioner året før. Det bedste resultat i fem år.
  - Det negative rentemiljø kombineret med den skarpe konkurrence i sektoren har medført et fortsat pres på koncernens nettorenteindtægter, siger administrerende direktør Karen Frøsig om årets resultat i bankens årsrapport.
  Bankens nettorenteindtægter er faldet med 330 mio. kr. eller 14 pct. til 1.993 mio. kr. Den samlede basisindtjening er faldet med 31 mio. kr. eller én pct. i forhold til 2016.  
  Aktionærerne kan se frem til et udbytte på 11,31 kr pr. aktie, hvilket  er rekordhøjt. Aktionærerne skal i den forbindelse dele halvdelen af overskuddet, helt nøjagtigt 766 mio. kr., mellem sig. Sidste år fik aktionærerne 10,46 kr. i udbytte pr. aktie.
  Bestyrelsen har besluttet at tilbagekøbe egne aktier for 500 mio. kr. i 2018.
  Hovedpunkter for 2017
  • Fald i indtjening i alt på 1 pct.• Stigning i basisomkostninger på 2 pct.• Tilbageførsel af nedskrivninger med 51 mio. kr.• Stigning i basisresultatet med 56 mio. kr. til 1.814 mio. kr.• Positivt beholdningsresultat på 182 mio. kr.• Bankudlån på 64,3 mia. kr.• Indlån på 82,7 mia. kr.• Kapitalprocent på 20,8, heraf egentlig kernekapitalprocent på 17,3.• Foreslået udbytte på 11,31 kr. pr. aktie.
  
  